****

Križevci, 29. lipanj 2016. godine.

**SREDSTVIMA JAVNOG PRIOPĆAVANJA**

**PREDMET: Poziv na radionice za djecu „Umjetnost povezuje“**

Poštovani,

Volonterski centar "Link" koji djeluje u sklopu udruge Glas mladih Križevci u suradnji s Volonterskim centrom Zagreb, krovnom svjetskom volonterskom organizacijom Service Civil International, Srednjom školom "Ivan Seljanec" i Gradom Križevcima drugu godinu zaredom organizira besplatne radionice za djecu u dobi od 6 do 13 godina. Radionice se održavaju u sklopu **međunarodnog volonterskog kampa "Umjetnost povezuje"**.

Sportske, glazbene, likovne i dramske radionice održavat će desetak  volontera koji dolaze iz Rusije, Poljske, Češke, Srbije i Španjolske. Radi se o iskusnim mladim volonterima koji su sudjelovali u sličnim radionicama diljem Europe. Oni su glazbenici, organizatori dječjih sportskih igara, likovnjaci, studenti kineziologije, psiholozi i učitelji. Volonteri će kroz razne igre, ples, glazbu i sport približiti djeci svoju kulturu, upoznati ih sa svojom zemljom i običajima

Organizacijom radionica omogućavamo malim Križevčanima sudjelovanje u kvalitetnim ljetnim aktivnostima, potičemo na stvaralaštvo u međunarodnom ozračju te  na toleranciju, prihvaćanje i učenje o drugim kulturama od najranije dobi.

Radionice se održavaju **od nedjelje 3. srpnja do ponedjeljka 11. srpnja**, svakim danom **od 10,00  do 13,00 sati** u parku bivše vojarne. Besplatne su za sve, a poželjna dob sudionika je od 6 do 13 godina. Volonteri pričaju engleski jezik pa je to dobra prilika za djecu da razviju jezične vještine, međutim poznavanje engleskog jezika nije nužno jer će volonteri cijelo vrijeme uza se imati prevoditelje

Molimo sve zainteresirane da prijave sudjelovanje svoje djece na mail **info@volonterski.hr** ili broj telefona **048/681-022** uz napomenu da prijava ne podrazumijeva obavezu sudjelovanja na svakoj radionici već prema djetetovim željama i interesima. Na prošlogodišnjim radionicama  sudjelovalo je pedesetero djece.

Ovom prilikom još jednom zahvaljujemo sponzorima i partnerima  KTC-u, Poljocentru, Pekari Mlinček, Srednjoj školi "Ivan Seljanec", Gradu Križevcima, udruzi K.V.A.R.K., KUD Križevci i Odredu izviđača Kalnik Križevci na suradnji i pomoći oko organizacije  kampa.

S poštovanjem,

 Andrea Katanović Babić, dipl. učitelj

 Voditeljica odjela za volonterstvo

 udruge Glas mladih Križevci

Projekt „Volontirajmo zajedno“ provodi udruga Glas mladih Križevci – Volonterski centar „Link“ u partnerstvu sa Gradom Križevcima, Centrom za socijalnu skrb Križevci, Osnovnom školom Ljudevita Modeca Križevci i Osnovom školom „Vladimira Nazora“ Križevci. Cilj projekta je intenzivirati promociju volonterstva na lokalnoj razini kroz unaprjeđenje rada Volonterskog centra „Link“. Projekt čija je vrijednost 167.083,00kn sufinancira Ministarstvo socijalne politike i mladih, Koprivničko-križevačka županija i Grad Križevci, a provodi se u okviru mjere 1.5. Nacionalne strategije stvaranja poticajnog okruženja za razvoj civilnog društva od 2012. do 2016. godine